DENISE LINN

ENERGIASZÁLAK

NÉLKÜLÖZHETETLEN ÚTMUTATÓ AZ ÉLETEDET
KORLÁTOZÓ KÖTELÉKEK MEGTISZTÍTÁSÁHOZ

ÉDESVÍZ KIADÓ
BUDAPEST

A fordítás az alábbi kiadás alapján készült:
Denise Linn / Energy Strands
Originally published in 2018 by Hay House Inc., USA

A Hay House-rádió a www.hayhouseradio.com internetes oldalon érhető el.

Fordító
Horváthné Kun Melinda

Szerkesztő
Kósa Éva

Olvasószerkesztő
Kótai Kata

Copyright © Denise Linn, 2018

Hungarian translation © Horváthné Kun Melinda, 2023

Hungarian edition © Édesvíz Kiadó Kft., 2023

Cover design © Édesvíz Kiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Szász Julianna

Borító: Goart Bt.

Elektronikus formátum
Békyné Kiss Adrien

EPUB ISBN 978-963-507-520-1

MOBI ISBN 978-963-507-521-8

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

KÖSZÖNET LUANN CIBIKNEK…
AZ ÉLETEM SOKKAL RAGYOGÓBB,
HISZ TE IS A RÉSZE VAGY.

ELŐSZÓ

Amikor bármit különállón próbálunk megragadni, akkor rájövünk, hogy az mindennel szorosan összefügg az Univerzumban.

JOHN MUIR

Ötven évvel ezelőtt a Royal Hawaiian Hotel előtt állt egy fügefa. Talán még most is ott van. Egy turista számára ez hozzátartozott a paradicsomi szigethez. Ám azok, akik a látás tehetségével vannak megáldva, egy hatalmas, vibráló energiaköteléket láttak, ami a fából a szállodán keresztül egyenesen egy alagsori masszázsközpontba vezetett. Ha nem tudnád, hogy ott egy ilyen központ, akkor nehezen bukkannál rá. Mégis majdnem minden héten besétált valaki, és azt mondta, hogy csak a fától a fürdőig húzódó energiaköteléket követte.

Masszőrként dolgoztam abban a központban a tanárommal, Morrnah Simeonával, aki egy hawaii kahuna és tradicionális gyógyító. Zavarba jöttem ettől a nagy emberáradattól.

– Miről beszélnek, Morrnah? – kérdeztem. – Én semmilyen fényszálat nem látok, ami a fától a pince felé tartana.

Erre ő szelíden így felelt.

– Amikor itt kezdtem dolgozni, hasonló gondolkodású lényeket akartam idevonzani, ezért egy energiaszálat rögzítettem a fügefába, és egészen a fürdőig tereltem. Az ősi gyógyítók meg tudták ezt tenni. Azok, akik képesek meglátni a szálat, követni fogják, és betérnek a fürdőbe. Nem mindegyikük látja tudatosan, és amikor ideérnek, azt mondják, fogalmuk sincs, miért jöttek a központba, de úgy érezték, mintha ide vezették vagy lökdösték volna őket.

És valóban, Morrnahnak virágzott az üzlete. Még államfők is látogatták a szerény masszázsstúdióját.

– Még ha nem is látod az energiakötelékeket, -szálakat és a -rostokat, amik mindennel összekapcsolnak bennünket az Univerzumban, akkor is állandóan ott vannak. Vannak, amik erősítenek bennünket, és elmélyítik az önmagunkkal és a Teremtővel való kapcsolatot, míg mások kimerítenek és legyengítenek minket. Amikor megérted ezeknek a szálaknak a természetét, akkor mindannak a középpontjába kerülsz, ami valódi és fontos az életben. Tudod, hogyan állj a kegyelem és a személyes erő középpontjában.

Az ő szavai indítottak el azon az úton, hogy megértsem az energia természetét és hogy miképpen kapcsolódunk az Univerzum határaihoz.

A Morrnahval töltött kezdeti évek után az egész világot beutaztam. Sámánokkal és természethívő gyógyítókkal töltöttem némi időt, hogy megismerjem az energia és a gyógyítás ősi szemléletmódját. Az egyik dolog, ami minden törzsi hagyományban megegyezett, az azoknak az energiaszálaknak a kollektív ismerete volt, amelyek a világgal kötnek össze bennünket. Minden hagyománynak megvoltak a maga módszerei, hogy megerősítsék vagy felszabadítsák ezeket a szálakat, és egyensúlyt teremtsenek az életben. Ebben a könyvben megosztok néhány módszert, amiket elsajátítottam az évek során, hogy ezeknek az energiavonalaknak a megértésén keresztül nagyobb harmóniára lelj életedben. Ha velem tartasz ezen az úton, megtanulod felismerni az energiavezetékeket, -köteleket, -szalagokat, -szálakat, -fonalakat, -pókhálókat és -rostokat, amelyek feléd (és tőled) áramlanak. Megtanulod, hogyan használhatod az ősi és a sámáni technikákat, hogy felszabadítsd azokat a kötelékeket, amelyek gúzsba kötnek, és megerősítsd azokat a szálakat, amelyek erősebbé tesznek. Áldott, szent időzés ez.

Azoknak az energiakötelékeknek a felfedezése és elengedése, amelyek már nem adnak erőt, az elengedés útja… és az élet áramlásába való belépésé is. Amint belevágsz ebbe a felfedezésbe – és ahogy felismered és elengeded azokat a kötelékeket, melyek csak korlátoznak –, talán rájössz, hogy itt az ideje letenned a terheidet. Amint tudomást szerzel azokról az energiaszálakról, amelyek megakadályozzák, hogy valódi önmagad legyél, ráébredsz, hogy senkit sem kell hibáztatnod az életben. Senki sem hibás. Nincs mitől félned, és nincs miért bűntudatot érezned vagy szégyenkezned. Semmi baj nincs veled! Úgy vagy jó, ahogy vagy! Nem kell elrejtened az igazi énedet vagy mások igényeit a sajátjaid elé helyezned. Abban a percben, ahogy ellazulsz, és elengeded magad, tudni fogod, hogy minden rendben van… és mindig is így volt. Ennek a könyvnek ez a mélyebb energiája.

BEVEZETŐ

Az energiaszálak mélyebb igazsága

Érezted már úgy, hogy amikor beszélgettél valakivel, lassan elszállt az energiád, miközben az, akivel beszéltél, felvillanyozódott és felélénkült? Az egyik lehetőség az, hogy az energiád egy irányba, a másik személybe áramlott, és emiatt lemerültél… míg ő feltöltődött.

Vagy hirtelen, látszólag minden ok nélkül feldobottnak érezted magad. Ez azt jelentheti, hogy valaki, akivel közös szeretetköteléketek van, rád gondolt, és a szeretete feléd vándorolt ezen a szálon. (Az ilyesfajta boldog gondolatok általában mind a küldőt, mind a fogadót energiával töltik fel.) Ezek mind arra példák, hogyan jelennek meg az energiaszálak az életedben.

Ebből a könyvből megtudhatod, mi tölti fel és szívja el az energiát. Megtanulod elengedni mindazt, ami már nincs hasznodra az életben, és azt is, hogyan tudod megóvni az energiádat. A lélek szereti az igazságot, és az igazsághoz vezető úthoz meg kell erősítened a saját energiameződet. Az itt bemutatott gyakorlatokból megtudhatod, hogyan.

Dilemmáztam a könyv írásakor. Egyfelől egy részem nem hisz sem a kötelékek elvágásában, sem a pszichikai védelmi módszerek alkalmazásában, mert ez annak az illúziónak a része, hogy másoktól különállók vagyunk. Egy másik részem – az, amelyik a natív kultúrákban élőkkel együtt tanulta az energiavédelmi módszereket – viszont látta azt a pusztító kimerülést, ami a pszichikai támadások és az energiát másoktól szipolyozó emberek miatt következhet be.

Abban állt számomra a kihívás, hogy meg akartam osztani a tisztítási és védelmi technikákat, amelyek érted vannak az életben, de nem akartam közreműködni abban a tévhitben, hogy mi mindannyian el vagyunk szigetelve egymástól. Azt akartam, hogy az emberek elolvassák a könyvemet, és tárt karokkal fogadják az életet azzal a tudattal, hogy amikor eltünteted az értéktelen dolgokat mások szívéből, akkor tiszta aranyat találsz. Aggódtam, hogy ha megosztom az energiavédő technikákat, akkor lehet, hogy félelmetes helynek tartod majd a világot, ahol mindig óvatoskodnod kell, mert mások árthatnak neked.

Végül úgy döntöttem, hogy belevágok, és átadom mindazt, amit az életem során az energiamezőkről megtudtam. Időnként kedves kis emlékeztetőket fogok hozzátenni, hogy spirituális szempontból kik is vagyunk mi. Azért, mert ez az igazság. Te sem vagy elkülönülve a körülötted lévő Univerzumtól. Isteni szempontból semmi sincs odakint, amitől meg kellene védened magad. A legmélyebb értelemben ez mind te magad vagy!

Ez a könyv azokra az időszakokra szól, amikor elfelejted, ki is vagy. És mi, emberek állandóan elfeledkezünk arról, kik is vagyunk. Én is, és te is. Mindnyájan. Ez a természetünk részét képezi. Amikor elfeledkezünk róla, azt hisszük, hogy függetlenek vagyunk egymástól és az Univerzumtól is. A felejtés időszakaiban viszont fontos megérteni és megtanulni, hogyan lehet az úgynevezett negatív szálakat kikapcsolni, míg az úgynevezett pozitív szálakat kiterjeszteni.

Szakrális szempontból semmi sincs odakint, ami igazán árthatna neked. Ezt egyszer én is átéltem, amikor az orvosok azt hitték, meghaltam, miután egy majdnem halálos lövöldözés áldozata lettem. Nagyon mélyreható élmény volt… és valóságos. Beléptem egy aranylóan fénylő helyre, amiről tudtam, hogy az igazi otthonom. Olyan ismerős volt. Korábban is jártam már ott. Sőt, mintha sosem hagytam volna el azt a helyet. Álomszerűnek tűnt a földi életem, amiben az az illúzió létezett, hogy mi mind függetlenek vagyunk egymástól.

Az aranyló fény birodalmában, amibe akkor léptem, amikor az orvosok az újraélesztésemmel foglalatoskodtak, eszembe jutott, amit mindig is jól tudtam, de elfelejtettem, hogy semmi olyan nincs az Univerzumban, ami ne mi lennénk.

Olyan valóságosnak tűnt az a hely, ahová beléptem. Innen nézve a valóság nagyon különbözött attól, ahogyan a földi életemet éltem, mégis ismerősnek tetszett. Az addigi 17 évnyi életem csupán egy mesének tűnt, és amit abban a mennyei világban átéltem, azt éreztem az igazi valóságnak.

Ahogy most neked ezt elmesélem, lehet, hogy nincs sok értelme, de amikor az orvosok azt hitték, meghaltam, emlékszem, hogy kiléptem a testemből, és mindennek a részévé váltam. Eltűntek a határok. Eggyé váltam minden lénnyel és az egész élettel. Te is ott voltál. Mindannyian ott voltunk. Ott élt bennem minden, ahogyan benned is. Tudtam, hogy egyek vagyunk.

Te is a részese vagy mindennek. Te vagy a tibeti hófödte hegy. Te vagy a szudáni újszülött lélegzete. Te vagy az Északi-sark tiszta levegője és a Los Angeles-i szmog. Benned él egy szent különleges energiája és egy bandatag szorongása. Ez mind te vagy, és ez vagyok én is. Ám ezt a valóságot csupán egy felfokozott tudatállapotban (vagy, mint az én esetemben, amikor a halál közelében vagyunk) tudjuk elérni.

Ebben a földi létben azt hisszük, hogy mások bánthatnak bennünket… és valóban bánthatnak, mert ezt gondoljuk. Azt hisszük, hogy a pszichikai támadások és az energiavámpírok leszívják az energiánkat… és valóban le tudják, mert mi így gondoljuk. Ennek nem csupán az egyéni meggyőződésünk az oka. Ha megbotlunk, leesünk a lépcsőn, és megsérülünk, azt igazinak érezzük, és amikor valaki negatív érzéseket vált ki belőlünk, az érzett fájdalom szintén valóságos. Egyszerűen azáltal, hogy emberi lények vagyunk, egy olyan kollektív tudattalan részeivé válunk, ami azt hiszi, hogy függetlenek vagyunk a minket körülölelő élettől, és hogy az az élet, ami körülvesz bennünket, legyengíthet és árthat nekünk, így hát ezt meg is teszi.

Miután visszatértem a túloldalról, emlékeztem az igazságra, hogy mindannyian egyek vagyunk, és hogy nem vagyunk elválasztva az Univerzumtól. Ám ez az igazság csupán egy emlék volt. Miután visszasiklottam a testembe, azonnal bekapcsolódtam a tér-idő kontinuumba. Még mindig megbántódtam a sértéseken. Még mindig féltem attól, hogy mások bántani fognak. Továbbra is dühös voltam, amikor ártottak nekem. És továbbra is voltak olyanok, aki leszívták az energiámat. Az igazság emléke nem volt elég, hogy ellenálljak ennek.

Ezt a szemléletet abban a reményben mutatom meg neked, hogy amint megtanulod megvédeni az energiameződet, és rájössz, hogyan távolíthatod el a másokról rád ragadt negatív hatásokat, akkor tudatosan helytállhatsz majd a legmélyebb szinteken is, mert minden energiaszál, minden kapcsolat, minden csillag és minden galaxis te magad vagy.

Amikor úgy tűnik, hogy valaki elszívja az energiádat, akkor ami valójában lemerít, az a másik személyben lakozó részed. Amikor úgy tűnik, valaki energiával tölt fel, akkor ami igazából feltölt, az is a te részed, valaki másban.

Emberként a kozmikus birodalmat másként érzékeljük: mintha valami távoli hely lenne a csillagok között. Hajlamosak vagyunk az ég felé tekinteni, ha a halál kapuján túlra gondolunk. De az igazság az, hogy ez itt van. Itt létezik… bennem és benned is. Ahogy a rádiót a jazztől a rock-and-rollig különböző állomásokra tudod hangolni, és mindegyik állomás kirekeszti a többit, az a hely, amit mi mennyországnak nevezünk – ahol nem különülünk el egymástól –, az egy olyan birodalom, amely itt és most létezik. Egyszerűen csak rá kell hangolódni. Te egy hullámzó frekvenciájú, széles látókörű lény vagy, aki egyszerre létezik. Csak arról van szó, hogy itt, a Földön az elkülönülés kozmikus állomására hangolódtál, ahogyan mindannyian.

Azonban, még ha tisztában is vagy mindezzel, nem baj, ha megvéded magad, aikor úgy érzed, hogy erre van szükséged. Nem gond, ha elvágod a köteléket azokkal, akik lemerítenek. Ez igazából nemcsak hogy rendben van, hanem szükséges is ahhoz, hogy képes legyél megállni a saját fényedben és elérni egy magasabb tudatossági szintet. Azt javaslom, hogy a kötelék elvágásával egyidejűleg nézz magadba, hogy rátalálj arra a helyre önmagadban, ahol a gonosztevő él. Tiszteld ezt a részedet! Tartsd becsben… így a jövőben kevésbé fog negatív kötődéseket magához vonzani.

Talán azt kérdezed: „Hogyan szerethetem és táplálhatom azt a részemet, ahol egy bántalmazó vagy függő él? Ezek olyan, másoktól származó kötelékek, amiket el akarok vágni. Lehetetlen becsben tartanom az ilyeneket.” Amilyen mértékben elítéled és elnyomod azt, amit „árnyék énednek” nevezünk, olyan mértékben fogod igényelni, hogy az ilyen nemkívánatos dolgok hozzád kapcsolódjanak. És ha képtelen van megbecsülni ezeket a részeket, akkor – ahelyett, hogy ítélkeznél felettük – válj szent megfigyelővé. Ha meg tudsz figyelni egy nemkívánatos mintát, akkor el is tudod engedni. Ha elítéled, ragaszkodni fog hozzád. Bármi, amit erőteljesen elítélsz, magadhoz vonzol. Bármilyen furcsán is hangzik, de az ítélkezésed valójában csak erősíti a köteléket közted és aközött, amit elítélsz.

Az egyik rendezvényemen Jerry is részt vett. Odajött hozzám a szünetben, és a beszélgetésünk során megemlítette, hogy szerinte minden nő rossz sofőr. Azt mesélte, hogy szinte mindennap feltartja a forgalomban egy női sofőr, vagy majdnem belerohan. Eszébe sem jutott soha, hogy az ő határozott ítélkezése és meggyőződése az, ami valójában a női autósokat hozzá vonzza. Mintha egy energiakötél jött volna ki belőle, ami addig nyújtózott és hullámzott mindenütt a városban, amíg rá nem bukkant egy rossz női sofőrre, akit aztán lasszóval befogott. Így működnek az ítélőszálak. Az az igényünk, hogy igazunk legyen, olyan erős lehet, hogy tudattalanul is mágnesként vonzzuk azokat az élményeket, amelyek megerősítik a meggyőződésünket, ahogyan Jerry is tette a női autóvezetőkkel.

A kihívás ebben az, hogy nehéz elfogadni, sőt magunkévá tenni azokat a dolgokat, amikről azt gondoljuk, hogy rosszak vagy helytelenek, de ha képesek vagyunk – ítélkezés nélkül – megfigyelni őket, akkor sokkal könnyebb lemondani ezekről a negatív kötelékekről. Végtére is, ez a lélek fejlődési útja, hogy tétovázás és fenntartások nélkül elfogadja és becsülje önmaga minden változatát, és a következő oldalakon leírom, hogyan is tedd ezt.

A legtöbb könyvembe könnyedén belemerülhetsz úgy, hogy nem egymás utáni sorrendben olvasod a részeket. Csipegetsz egy kicsit innen, egy kicsit onnan. Az Energiaszálakban azonban meghatározott sorrendje van az információknak. Az első fejezetben megtudhatod, mik is azok az energiaszálak, és milyen energiakötelékek kapcsolódnak hozzád. Milyenek vannak közötted és a barátaid, a családtagjaid, az ismerőseid és az őseid között; vagy milyen energia áramlik a múltban és jelenben lévő szerelmeid felé és tőlük feléd. Az álomszálakról, a szellemekről, az asztrális kapcsolatokról, a csakrákról, az égitestekről és még sok minden másról is kapsz ismereteket.

A második fejezetben felfedezheted, milyen hatást gyakorolnak az energiaszálaid az érzelmeidre és az egészségedre, és értékes információkat tudhatsz meg az energiavámpírokról, a pszichikai támadásokról, a mérgező emberek kötődéseiről, valamint arról is, hogy a maradék- és előzményenergia hogyan befolyásolhatja a jóllétedet. Ezenkívül elsajátíthatod a varázsvessző használatát és az energiaszivárgások feltárását, hogy megtudhasd, mely energiaszálak vannak rád befolyással – a testedben és az otthonodban egyaránt.

Mindezek után a harmadik fejezet nagyon konkrét és rendkívül hatékony módszereket kínál arra, hogy elvágj vagy elengedj olyan köteléket, ami visszafog vagy gyengít. Ezek igen régi, hatásos módszerek.

A negyedik fejezetben kevésbé ismert információkat tudhatsz meg a védelemről, és hogy mikor érdemes használni. Lépésről lépésre elsajátíthatod az energiameződ lezárásának és védelmének módszereit, valamint hogy mikor használd és mikor ne használd őket.

Végül, az ötödik fejezetben felfedezheted, hogyan élénkítheted, erősítheted és hogyan hozhatod létre a közösség, a szeretet és az öröm kötelékeit, valamint hogyan támogathatod az Univerzum felé vezető, megszentelt energiaszálaidat. Számos módot találsz majd arra, hogyan teremts szent teret az otthonodban, hogy az valóban szentéllyé váljon – olyanná, ami megnehezíti, hogy az élénk, csillogó fényszálakon kívül bármi más elérjen.

Látni fogod, hogy gyakran hasonló üzeneteket ismételgetek, csak más szavakba öntve. Olyan dolgokra is rábukkanhatsz ebben a könyvben, amiket más könyvemben már láthattál. Mindez szándékos. Ismétlés a tudás anyja. Ez szintén egy hagyományos tanítási módszer. Tanulmányaim nagy része a natív kultúrákból származik, és ezekben a bölcsességeket és a történeteket újra és újra elmesélik, csak éppen kicsit másképp. Úgy tartják, ez a legjobb módja a tanulásnak.

Szeretetem és támogatásom kísér majd utadon. Ez a lélek szent és kegyes Odüsszeiája.

ELSŐ FEJEZET

AZ ENERGIASZÁLAK MEGÉRTÉSE

Olyanok vagyunk, mint a tenger szigetei vagy az erdő fái. A juhar és a fenyő a leveleikkel suttoghatnak egymásnak… de a föld alatti sötétségben a fák is összekötik gyökereiket, és az óceán mélyén keresztül a szigetek is összekapcsolódnak.

WILLIAM JAMES

Az emberek természetüknél fogva kötődnek más emberekhez és dolgokhoz. (Ez talán akkor kezdődik, amikor a köldökzsinórunkkal anyánkhoz kötve megszületünk.) A kötődéseinkből tudjuk, hogy a körülöttünk lévő világhoz kapcsolódunk. A megnyilvánulásaink bizonyítják, hogy tudattalanul tisztában vagyunk ezzel, mint például amikor „korlátozottnak” érezzük magunkat, vagy amikor azt mondjuk, hogy „kötöttségek nélkül” vagy „el kell vágnom a kötelékeket”. Mélyen, még akkor is, ha nem látjuk, érzékelhetjük azokat az energiaszálakat, amelyek a körülöttünk lévő világhoz kötnek minket. Léteznek!

Az energiaszálak láthatatlan – de nagyon is valódi – energia- és kommunikációs vezetékek, amik emberekkel, helyekkel és dolgokkal kötnek össze bennünket. Az energia ezeken a vezetékeken keresztül tud áramlani. A körülöttünk lévő világgal összekötő szálak, kötelékek, rostok, fonalak és zsinórok lehetnek vékonyak és mulandók, vagy akár széles folyóként is áramolhatnak, sőt, a múltunkból is származhatnak, és képesek akár életeken át is fennmaradni.

Az olyan erőteljes érzelmek, mint a szerelem és a félelem gyorsan keresztülhaladnak ezeken a kapcsolódásokon, és a fizikai fájdalmat, a testi örömöt, a tudást és a bölcsességet is ezeken keresztül lehet átadni.

Ezek közül néhány energiakötés jótékony hatású, mert lehetővé teszi, hogy élénkek és életerősek legyünk. Mások viszont nem ilyen hasznosak, mert kimerítenek és gyengítenek. Amikor két ember kölcsönhatásba lép egymással, energiakötelékek jönnek létre közöttük. Ezek az energiakötelékek fel is tölthetnek, ugyanakkor le is meríthetnek. Néha egy ilyen köteléken keresztül el is veszítheted az energiádat. Lehet, hogy valaki ilyen módon szerez tőled információt, vagy – gonoszan – akár még manipulál és irányít is téged. A legtöbb ember nincs tudatában ezeknek az energiakötelékeknek, de érzi őket. Egyes tisztánlátók és médiumok látják ezeket az energiaszálakat a Napfonat csakrák között, de a test bármely pontján kapcsolódhatnak. Minél erősebb az érzelmi kötődés két ember között, annál erősebb a kötelék is. Az energiakötelékek lehetővé teszik, hogy még akkor is érezzük a másik embert, ha az több ezer kilométernyire van tőlünk. Néha még azt is megérezhetjük a köteléken keresztül, hogy mit érez vagy gondol. Az energiaszálak összetarthatják az embereket, és ha egy kapcsolat már nem működik tovább, meg is nehezíthetik a szétválást. Kötelékszerű energiakapcsolatok akár helyszínekhez is kapcsolódhatnak.

A nyugati kultúrákban a legtöbben nagyon keveset tudnak az energiaszálakról, amelyek összekötik őket más emberekkel és helyekkel. Azt hiszik, hogy a világ különálló és egymástól független dolgokat rejt. Nem az összes dolog részeként tekintenek magukra, hanem inkább úgy, mint elkülönült és az egésznél magasztosabb valamire. Észre sem veszik, hogy minden cselekedetből, személyből és tárgyból rostos szálak áramlanak, amik a világ többi részéhez kapcsolódnak.

Viszont a régi, természethívő kultúrákban élők megértették az energia belső és földöntúli birodalmát. Tudták, hogyan érzékeljék azokat a szálakat, amelyek jobbá teszik az életet, és hogyan korlátozzák és engedjék el azokat, amelyek nem. Számos natív kultúrában úgy tartják, hogy az emberek energiarostokkal kötődnek a Földhöz és egymáshoz is. Úgy gondolják, hogy ha túl messzire utazunk, akkor a Földhöz fűződő kötelékünk túlságosan vékonyra nyúlik, és legyengülhetünk, vagy meg is betegedhetünk. Az őslakosok világszerte úgy gondolják, hogy mélyen kapcsolódnak és kötődnek is a Földhöz.

Ebből a könyvből megismerheted mindazt, amit az ősi gyógyítók mindig is tudtak: hogy egy energiauniverzumban élünk, és ez az energia minden ponton hatással van rád, és befolyásol. Hagyományos módszereket fogsz megismerni, azért, hogy visszaszerezd a személyes energiádat, hogy elvágd a múltadból származó mérgező kapcsolatok és események szálait, és hogy tisztán tartsd az energiameződet. Emellett felfedezheted a kapcsolatot az energiaszálak és a kollektív tudattalan, a csakráid (a test energiaközpontjai), a vezetők, az angyalok, a kozmosz és a Teremtő között. Rájössz, hogy mi közük van a tiszta energiamezőhöz az energiarostoknak, melyek összekapcsolnak az otthonodban lévő tárgyakkal. Arra is fényt deríthetsz, hogy milyen szálak támogatják a sorsodat, és hogyan szabadulhatsz meg azoktól, amik visszatartanak.

MIK AZOK AZ ENERGIASZÁLAK?

Azokat az energiarostokat nevezem „energiaszálaknak” vagy „affinitásszálaknak”, amik a körülöttünk lévő Univerzummal kötnek össze minket, mert az emberek, helyek, tárgyak energiája nem tud hozzád kapcsolódni, hacsak nincs vonzás, vagy más szóval frekvenciaegyezés. Íme, az én definícióm a „vonzásra”: egyfajta természetes vonzalom egy személy, dolog, eszme stb. iránt; valami eredendő hasonlóság vagy egyezés; közeli hasonlóságot vagy kapcsolatot is jelent. A kémia területén a vonzás az az erő, ami az atomokat összetartja. Ebben a könyvben ez a kifejezés lehet „pozitív” vonzódás, ami azt jelenti, hogy növelni tudja az energiádat, vagy „negatív” vonzódás, ami kimeríti. Ezek a szálak lehetnek elenyészően vékonyak, mint a mikroszálak vagy a pókháló, vagy akár terjedelmesebbek és tartósak is, mint a vaskos kötelek. Lehet, hogy rugalmasak, áramlók és lágyak, ugyanakkor lehetnek merevek és látszólag megmozdíthatatlanok is. Előfordulhat, hogy átlátszók, irizálók és fényben pompázók, vagy akár tompák, ragacsosak, sűrűek és zavarosak.

Az energiaszálak nem csupán az emberek, az események és az asztrális kapcsolatok kötelékei, hanem a körülöttünk lévő emberek, helyek, események és tárgyak felé irányuló és tőlük származó energiák és információk tudat alatti küldésének és fogadásának útjaként is szolgálnak. Így működik az emberek között: amikor kapcsolatot létesítesz valakivel (akár negatív, akár pozitív értelemben), képlékeny energiarostok kötnek össze a másik személlyel, akárcsak őt veled, és ennek következtében információk, érzelmek és energiafrekvenciák mozognak kettőtök között.

A rendkívül intuitív emberek és a natív kultúrák sámánjai gyakran arra is képesek, hogy lássák vagy érzékeljék ezeket a szálakat. Ahogy említettem, néha a szálak a Napfonat csakrától indulnak, máskor a test más pontjairól, például a homlokcsakra, a szívcsakra területéről sugároznak ki, vagy akár a gyökércsakrától, ami a gerinc aljához közel helyezkedik el. A szálak különböző színűek, anyagúak és méretűek lehetnek. Egy szerelmespár között kialakult szálak kiterjedtek, sugárzók és kristálytiszták lehetnek, és szívcsakrától szívcsakráig tartanak. A színek képesek a kékestől a zöldesig, a rózsaszínestől az aranylóig változni, de mindig élénkek. Ha azonban valaki neheztel egy másik személyre, a közöttük lévő szálak homályos borsózöldek vagy piszkosszürkék, és a kötelékek akár szálkásak és rostszerűek is lehetnek.

Az, ami közted és egy másik személy között áramlik, az energiát adhat, de ki is meríthet. Ahogyan az óceán kiáramlik és visszahúzódik, úgy a kötelékeden keresztül te is energiát kapsz és adsz, és az is megesik, hogy te és egy másik személy egyszerre adtok és kaptok energiát.

Ha egy beszélgetés után nyúzott és kimerült leszel, viszont akivel beszélgettél, élénknek és energikusnak tűnik, akkor ez az energia kiszipolyozásának eredménye lehet. Más szóval, az energiád ahhoz a személyhez került, ám tőle nem áramlott vissza hozzád, szóval ez egy egyirányú út volt. Ezért merültél ki a beszélgetés után.

Kötődési energiaszálak vannak közted és szinte minden olyan ember között, akivel valaha is kapcsolatba kerültél. Ezek a szálak néha olyan vékonyak, hogy épp csak suttognak, néha pedig olyanok, akár egy Los Angeles-i autópálya. Az információ, az energia, a szeretetteljes érzések és a mérgező gondolatok oda-vissza áramolhatnak a szálakon keresztül. Például lehet, hogy ugyanabban az időben ugyanaz a gondolat vagy érzelem jár át, mint valaki mást, akivel kapcsolatban állsz, vagy ugyanarra a helyre mész ugyanabban az időben, esetleg ugyanazt a tárgyat veszed meg, vagy ösztönösen tudod, hogy mit csinál vagy érez a másik. Amikor a kötelék erős, még ha az illető a Föld másik felén van, akkor is tudatában lehetsz az érzelmeinek, a fizikai fájdalmának vagy a gondolatainak… a benneteket összekötő szálak miatt. Időnként az energiaszálak növekedhetnek, és még inkább megszilárdulhatnak, még akkor is, ha nem vagy fizikai kapcsolatban azzal a személlyel. Az ő érzelmeit a sajátodnak érezheted, sőt a gondolatait is a saját gondolataidnak, különösen, ha ő erős küldő, és/vagy ha te nyitott befogadó vagy. (Fontos tudni, hogy az érzelmek a sajátjaid-e, vagy olyasvalakitől származnak, akihez kötődsz. Ebből a könyvből megtanulhatod, hogyan fejtsd meg, mik a sajátjaid, és mik származnak másoktól.)

Összefutottál valaha ismerőssel, amikor mindketten távol voltatok az otthonotoktól? Persze lehet, hogy ez a találka puszta véletlen volt, ám az is lehetséges, hogy a kötelékek rángatása miatt történt, amik egymáshoz húznak benneteket. Amikor fizikailag közel vagytok egymáshoz, a köztetek lévő energiaáramok megerősödnek, sőt egyenesen mágnesként viselkednek, és egymáshoz húznak benneteket. Majdnem olyan, mint amikor egy horgász kifogja a halat, pont úgy húzzátok magatokhoz egymást. Minél több érzelem van egy kapcsolatban, annál erősebb lesz a vonzalom. (A negatív érzelmek gyakran erősebb vonzást gyakorolnak, mint a pozitívak.) Minél régebben ismeritek egymást, és minél közelebb álltok egymáshoz, annál szorosabbak és erősebbek a szálak. Ha évekig nem láttátok egymást valakivel, akkor a köztetek lévő szálak gyengévé és ernyedtté válhatnak, míg amint közel kerültök egymáshoz (vagy ha telefonon, levélben vagy interneten keresztül tartjátok a kapcsolatot), a szálak megduzzadhatnak és felerősödhetnek, és akár még egymáshoz is húzhatnak titeket.

A legtöbben egyáltalán nincsenek tudatában annak, hogy az energiaszálak milyen hatással vannak az életükre és a jóllétükre. Ebben a fejezetben megismerheted az energiát, és felfedezheted, milyen rostok, szalagok, szálak és kötelékek kötnek téged a körülötted lévő világhoz. A következő fejezetekben pedig megtanulod, hogyan vágd el azokat a kötelékeket, amelyek kimerítenek, és hogyan erősítsd meg azokat, amelyek erőssé tesznek.

HÁROM ELV (AZ ENERGIÁRÓL), AMI ABSZOLÚT MINDENRE VONATKOZIK

Ahhoz, hogy mélyebben megértsük az energiaszálakat, amelyek összekötnek minket az Univerzummal, érdemes lehet néhány dolgot feltárni az energia természetéről általánosságban. Létezik három alapelv, ami az energiakötelékekre és minden másra egyaránt vonatkozik. Ez a három elv áll mindannak a hátterében, amit a belőled és beléd áramló energiával kapcsolatba meg fogsz vizsgálni.

1. Minden folyamatosan változó energiából áll.

2. Nem válunk külön a minket körülvevő világtól.

3. Mindennek van tudata.

1. Minden folyamatosan változó energiából áll

Az ősi, természethívő kultúrákban élők megértették, hogy az élet minden formája – a felhőktől a fákon, a nagy síkságokon kószáló bölényeken át a hegyekig és a kövekig – mulandó, örvénylő energiamintákból áll. Ez a felfogás egészen az őskorig nyúlik vissza, a világot átszelő klánokhoz. A mostani elképzelés, miszerint az univerzum állandó és mozdulatlan, drámai ellentétben áll ezzel az alapvető ősi felismeréssel.

Elmerülünk az energia óceánjában, amely folyamatosan áramlik és mozog téren és időn át. Minden élet energia. Fizikusok igazolták, hogy az atomok és a molekulák – még a szilárdnak tűnő tárgyakban is – állandó mozgásban vannak. Az idő lineáris folyamában létező, mozdulatlan tárgyak felszíne alatt az energia birodalma húzódik, ami kavarog, feloldódik, majd újra egyesül.

Ahogy az energiahullámok és a pulzáló elektronok ide-oda ringanak lét és nemlét között, minden életben megjelenik az immanens harmónia és a kozmikus rend. A körülöttünk (és a bennünk) lévő világ ezeknek az energiamintázatoknak az összjátéka. Az univerzum két ellentétes, mégis harmonikus erejének a tánca: jin és jang, misztérium és forma; a sötétség és a fény végtelen, de formába öntött, időtlen drámája.

2. Nem válunk külön a minket körülvevő világtól

A technológiák felé tartó rohanásunkban megfeledkezünk arról az ősi bölcsességről, hogy a bolygónkon minden teremtmény és minden tárgy kapcsolatban áll egymással. Elfelejtjük, hogy egy élő univerzumban vagyunk összekötve, ami az életről dalol, és lüktet a szellemi intenzitástól. Elfelejtettük, hogy mindenki és minden tudattal bír, és hogy mi mindannyian a tiszta energia megnyilvánulásai vagyunk, akik örökké változnak.

Elengedhetetlen, hogy visszatérjük az összekapcsolódó valóság gondolatához – ami ugyanolyan természetes számodra, mint az édesanyáddal való kapcsolatod az anyaméhben –, hogy emlékezz, nincs olyan, ami nem te vagy. Mivel a valóságot lineárisan érzékeljük, ezt intellektuális szinten nem tudjuk teljesen elfogadni.

Mindannyian emlékszünk és vágyunk az egység és az egyesülés tökéletes helyére, túl téren és időn. Sem szóban, sem írásban nem tudunk erről átfogóan beszélni. Ám mélyen, belül mind tisztában vagyunk vele.

A modern világban az emberek által tapasztalt nehézségek nagy része egyetlen téves meggyőződésből ered: mégpedig abból az elképzelésből, hogy különálló lények vagyunk; hogy nem állunk szoros kapcsolatban sem a bolygónkkal, sem annak állataival és növényeivel. A nyugati kultúrában úgy hisszük, hogy mi függetlenek vagyunk másoktól, és olykor még önmagunktól is különválunk.

Az a nyugati meggyőződés, hogy a környezetünktől függetlenül létezhetünk, csupán illúzió, ami súlyos körülményekkel járhat az egészségre és a boldogságra. Ez a meggyőződés teszi lehetővé a globális szennyezés, a gyűlölet, a háború, a kapzsiság és megannyi más dolog járványszerű terjedését, amivel telis-tele vannak az újságok, és ami nem hagy minket nyugodtan aludni. És e miatt a kollektív hit miatt, hogy mind függetlenek vagyunk, sokszor nehéz megéreznünk a kapcsolatot azokkal a dolgokkal, amik a magánszféránkon kívül esnek.

Most mégis létfontosságú, hogy ne csupán a személyes környezetünkre, hanem az idő és tér határain túlra is kiterjesszük önismeretünket, hogy ne csak az otthonunkat, de a közösségünket és a bolygónkat is átjárja.

3. Mindennek van tudata

A natív kultúrákban élők értik, amit a nyugati kultúrákban csak kevesen tudnak. Ők elfogadják, hogy nem csupán a körülöttünk lévő univerzum egy hatalmas, áramló energiamező, amivel mi mind szoros kapcsolatban állunk, hanem azt is, hogy az univerzumban minden tudattal rendelkezik. Még a megrögzött szkeptikusok is egyetértenek azzal, hogy az állatok tudatos lények. És a modern tudomány azt is bebizonyította, hogy a növényeknek is van céljuk, és reagálnak az emberek energiamezőire. De nem kevésbé tudatosak a kövek, a hegyek és a folyók. Az ősi kultúrákban mindezt megértették. Áldást kértek a tenger szellemétől, mielőtt halászni indultak, és hálát adtak a növényeknek, amikor leszedték őket. Vadászat után pedig köszönetet mondtak az állatoknak az életükért. Nem tekintették élettelennek a talpuk alatti földet sem, hisz az volt a Földanya. Hálát adtak neki, és a megbocsátását kérték, mielőtt a húsába vájtak volna, mert a természeti kultúrákban élők értették, hogy minden él.

Mindebből természetesen következik, hogy:

1. Vég nélkül formálódó energiamezőkből állsz.

2. Nem válsz külön a körülötted lévő világtól.

3. A világ, ami körülvesz (és benned van), él, és tudattal rendelkezik.

Amikor végre rájössz, hogy semmi sincs, ami nem te vagy, sokkal könnyebb megértened és elengedned azokat a szálakat, amikre egy cseppet sem vágysz.

Mellékesen megjegyzem, hogy bár a szálak néha energiavonalaknak látszanak, létezik egy teljesebb módja is az érzékelésüknek. Azért érzékeljük őket szálaknak, mert ez teszi lehetővé számunkra, hogy meghatározzuk az alapvetően meghatározhatatlant. Ez hasonló ahhoz, amikor a csakrákat színes energiagömbökként ábrázoljuk, még akkor is, ha jóval homályosabbak, és kevésbé lehet körülhatárolni őket. Az aura és a csakrák színei könnyedek, folyamatosan változnak és cserélődnek, de megkönnyíti a dolgot, ha színes energiagömbökként tekintünk rájuk. Ez pont olyan, amikor több kultúrában Istent fizikai formába öntik, mert így könnyebb vele kapcsolatot teremteni. Nem egyszerű valami olyanhoz kapcsolódni, ami megfoghatatlan, és mindenütt jelen van. Éppen ezért ne csüggedj, ha nem „látod” a szálakat és a kötelékeket, amelyek mindennel összekötnek téged az univerzumban. Ezek vizualizációja egyfajta metafora, ami segít megértened, hogyan és miért működnek. És amikor kötelékekként képzeled el őket, az könnyebbé teszi a kötelékek megszakítását és az energia felszabadítását, és így az életed még több áldással, megbocsátással és szeretettel telik meg.

A következő részben megismerheted, milyen egyedi és különleges kötelékek és szálak hatnak az energiádra és befolyásolják az életedet imigyen. Miközben arról olvasol majd, mihez kötődhetsz, lehet, hogy érdemes lesz megvizsgálnod az életedet, hogy eldönthesd, hatással van-e rád egy bizonyos energiaszál.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen